C 270/22
DA
Den Europæiske Unions Tidende
13.7.2022
45. understreger, at det grundlæggende mål for den fysiske planlægning og transportpolitikken skal sikre de maksimale muligheder for at tilfredsstille behov med et minimum af transport, og at det derfor er vigtigt at rationalisere det; 46. anbefaler, at man i dette multimodale mobilitetstilbud også overvejer det bidrag, som »mobilitet-som-en-tjeneste«modeller (MaaS) kan yde for at bevæge sig hen imod en mere energi- og klimabæredygtig fysisk konnektivitet.
F.eks. kan on demand-tjenester og fælles mobilitet, der forbinder landdistrikternes lokalsamfund med transportknudepunkter, især bus og jernbanestationer, øge brugen af bæredygtig transport; 47. er enig med Kommissionen i, at digitaliseringen spiller en afgørende rolle i udviklingen af landdistrikter, da den sætter dem i stand til at bruge innovative løsninger til at forbedre deres modstandsdygtighed og udnytte deres potentiale.
Udvalget opfordrer derfor til, at der lægges særlig vægt på at fremme rammer, der gør det muligt at supplere den offentlige indsats med privat handling for at finansiere de digitale infrastrukturer, der måske ikke er tilstrækkeligt konkurrencedygtige ud fra et privat investeringssynspunkt, men som ikke desto mindre er yderst konkurrencedygtige ud fra et socialt og territorialt synspunkt.
Udvalget mener, at bredbånd er afgørende for, at landdistrikterne kan få adgang til forskellige tjenester og for at løse de problemer, der opstår som følge af de digitale huller, som adskillige samfund står over for; 48. understreger, at investeringer i digitale infrastrukturer ikke er nok, hvis de ikke ledsages af et tilstrækkeligt udbud af uddannelse og forbedring af digitale færdigheder, som især er presserende i landdistrikterne.
Dette er også meget vigtigt i lyset af stigningen i den globale cyberkriminalitet.
Det er især vigtigt, at lokale virksomheder, der indgår i fødevarekæden, er tilstrækkeligt »cybersikre«; 49. minder om, at landdistrikterne har været særligt sårbare over for covid-19-pandemien, da de har en meget mindre diversificeret økonomi, en stor andel af arbejdere i væsentlige job og en mangelfuld internetinfrastruktur.
Udvalget mener dog, at virkningerne af pandemien på stigningen i fjernarbejde giver muligheder for at modvirke affolkning af landdistrikterne på lang sigt og generere innovative sociale og økonomiske aktiviteter i landdistrikterne.
Udvalget foreslår derfor, at man blandt andre foranstaltninger overvejer at fremme delte arbejdspladser af høj kvalitet (co-working) i landdistrikter og indfører skattemæssige incitamenter for at tilskynde private virksomheder til at tillade ansatte at arbejde på geografiske lokaliteter efter eget valg; 50. mener, at vi på linje med kommissionsformand von der Leyens formulering om, at »ingen skal lades i stikken«, bør have værktøjer til at sikre, at der i hvert territorium forefindes »innovationsøkosystemer«, der tilbyder muligheder for alle iværksættere og alle mikrovirksomheder og SMV'er i landdistrikterne og dermed styrker disse mindre virksomheder.
Desuden bør der være et passende udbud af uddannelse og kapacitetsopbygning i digitale færdigheder eller i andre »bløde« færdigheder (soft skills) relateret til åben innovation, interregionalt og internationalt samarbejde og interkulturel kommunikation; 51. glæder sig over den øgede støtte, der gives til græsrodsinitiativer såsom LEADER/CLLD — der definerer lokale aktionsgruppers rolle — og »Intelligente landsbyer«, og opfordrer til, at man fortsat bygger videre på erfaringerne fra disse programmer og tilgange.
Udvalget gør i den sammenhæng opmærksom på nytteværdien af en innovationsbaseret regional udvikling, der er baseret på lokale kompetencer og lokalt engagement.
De kompetente instanser på regionalt og nationalt plan bør være lydhøre over for lokale aktørers innovative idéer og så vidt muligt støtte realiseringen af disse; 52. opfordrer til, at bidraget fra kulturarven og fra de kulturelle, kunstneriske og kreative erhverv også medtages for at opbygge en bæredygtig og velstående fremtid og forbedre landdistrikternes turistmæssige tiltrækningskraft, hvilket også vil forbedre den økonomiske velfærd i disse beboelsesområder; 53.
hilser med stor tilfredshed, at meddelelsen anerkender den rolle, som bæredygtig landbrugs- og skovbrugs­ forvaltning spiller for modstandsdygtighed over for klimakrisen og de risici, der er forbundet hermed, og for beskyttelsen af biodiversiteten; 54. minder om, at den grønne og den digitale omstilling også skal sikre mere robuste og retfærdige samfund, der tager hensyn til behovene hos alle i landdistrikterne, herunder også de dårligt stillede grupper og personer, der lever i mindre udviklede områder og i dyb fattigdom.
Udvalget understreger derfor, at den grønne og den digitale omstilling skal være retfærdige og inkluderende; 55. mener, at landbruget fortsat skal kunne spille en central rolle i landdistrikterne.
Udvalget opfordrer Kommissionen til at føre tilsyn med den passende udvikling af de strategiske planer, som hver enkelt medlemsstat skal udarbejde som led i den nye fælles landbrugspolitik for at sikre, at primærsektoren i EU bevæger sig i den retning, der er angivet i den grønne pagt, fra jord til bord-strategien og biodiversitetsstrategien, og som baner vej for en lokal strategi baseret på hver regions karakteristika og på fremme af typiske lokale produkter;